Ek neem dus aan Verwoerd se 670 bladsye is dus almal openbare toesprake, dit is vir inligtingsdoeleindes, dit is vir die publiek bedoel, dit geskied sonder winsbejag... Is dit dus nou kosjer?
C.M. Van den Heever het dit goed opgesom (1935), van nou af gaan ek nooit weer oor die Engelse taal kla nie. Ek gaan fokus op Afrikaans. Ek haal aan:
Die fout met die Afrikaner se ontwikkeling in die verlede was dat gebeurtenisse wat sy hele sosiale en ekonomiese bou, gegrondves op 'n landelike bestaan, omvergegooi het, so snel op mekaar gevolg het, dat organiese ewolusie, waardeur suiwer Afrikaanse waardevorme uitgekristalliseer kon word, nie kon plaasvind nie. Daarom mis ons so dikwels tradisie, daarom raak ons so dikwels teleurgestel dat ontwikkelingslyne nie volgehou word nie. Daarom raak ons so dikwels verbitterd teenoor mekaar en verval in skandalige onverdraagsaamheid. Dit kry jy oral waar 'n groter beskawingsmag 'n kleinere oorskadu en leiers wat die kleinere beskerm 'n byna fanatieke ywer openbaar teen die dreigende ondergang. Met hierdie gebrek aan organiese ontwikkeling hang die grootste kultuurgebrek van ons volk saam: die afwesigheid van 'n sin vir sintese. Daar is, net soos ook oor die Vlaming opgemerk is, 'n afwesigheid van ordenende, organiserende magte, 'n gees om eenheid te skep. Prysenswaardige ondernemings word aangepak en oor 'n tydjie hoor jy dan die begrafnis. Die geesdrif bruis hoog op as toesprake gehou word en voorstelle gemaak moet word - maar waar is die rustige boukrag, die onversettelike arbeid wat 'n volk groot maak? Deur sy tragiese geskiedenis het die Afrikaanse volk tot 'n hoë mate - net soos die Vlaminge - 'n volk van „griewe” geword. En u weet hoeveel 'n werksman versit wie se hart heeldag met „griewe” gevul is. Dit ontbreek hom aan rustige innerlike vertroue, aan gestadige deursettingskrag om groot dinge op te bou, dit vul hom met wantroue teen sy leiers, dit ondermyn die kultuur-vormende magte in hom. As u 'n voorbeeld wil sien van griewende onverdraagsaamheid en gebrek aan innerlike bou-vermoë, lees dan die meeste politieke briewe wat in die Afrikaanse pers verskyn. Byna maar altyd die martelaarskompleks, die negatiewe afbreek-neiging, sonder'n positiewe wil tot kragtige strewe, sonder die manlike daadkrag wat jou jou bors laat uitstoot en jou trots laat voel op wat reeds presteer is in 'n kort tyd. Die positiewe geloof in hulself is een van die sterkste kragte wat ouer kulture beweeg. Twyfel 'n Engelssprekende ooit aan sy taal of kultuur se waarde? Van die skoenpoetser tot by die koning is daar 'n rustige wete dat [einde bladsy 24] hy in iets groots deel, iets wat 'n stilswygende mag geword het. Maar die jong volk wat worstel om tot selfverwesenliking te kom, is innerlik verbreek, sy kragte lê versplinter in onderlinge twis en verdeeltheid, want hy mis die draagkrag van eenheidsvormende magte, van geloof in homself, dinge wat gedurig verstoor word deur die tergende skaduwee van die ouer kultuur wat oor sy pad lê. As u 'n mooi voorbeeld wil hê van ons gebrek aan innerlike vormingsvermoë, aan rustige afwerkingskrag, moet u net na ons letterkunde kyk. Mooi pakkende motiewe word behandel, maar oorhaastig, sonder innerlike deurdringing, sonder konsentrasie, sonder idee-deur-lewing - en die gevolg is onvoldrae produkte. Hoe kan dit anders? 'n Volk spreek deur sy kunstenaars. 'n Volk wat waarlik kultuurbewus is, moet innerlike oordeel besit, moet weloorwoë kritiek kan duld. Hoe is dit dan moontlik dat die grootste prulwerk soveel waardering by ons kan vind en dat onnadenkendes geen enkele woord kritiek op ons volkslewe kan duld nie, maar gou senuweeagtig word en dit 'n „swart-smeerdery” noem? En waarom kan die waarlik grote en waardige nie gewaardeer word nie? Hier ontbreek die rustige selfvertroue wat gegrondves is op die geloof aan die innerlike waarde van eie volk.
Ek kon die tydskrif deur my snippermasjien laat verpulp het tot nuttige kompos-mentis-humus en my arme erdwurms slegte spysvertering gee.... Maar uit pure woedende frustrasie gryp ek 'n pen, krap wild die infantiele, egosentriese straathoekdrome dood en skryf langs elke foto afsonderlik: "Ek wil 'n Afrikaans-wildvreemdetaal woordeboek skryf van 400 000 lemmas", "Ek wil 'n Nobelpryswenner word!", "Ek wil 'n uitkyktoring op die maan gaan vestig", "Ek wil 'n kommunikasiesatelliet met my naam opstuur", "Ek wil 5 miljoen bome in die Sahara gaan plant, net soos my voorganger Wangari Maathai", "Ek wil die Aralsee laat oorloop", "Ek wil Namibië in 'n oerwoud verander en verwoestyning verminder", "Ek wil 'n microlight/chopper-toergids word", "Ek wil al 20 000 werke in Latyn (van ou Vergilius een streep deur tot die laat-17de eeuse werke) in spoggerige Afrikaans vertaal kry (onmoontlik! Maar 'n goeie begin!)", "Ek wil "The Road to Nowhere" in Kaapstad in 'n aanloopbaan vir waterstofvliegtuie van die toekoms omskep", "Ek wil teenswaartekrag 'n werklikheid maak!", "Ek wil 'n verkoopsagent word in Second Life (VR - Virtual Reality/skynwerklikheid) [en in Bitcoin betaal word!]", "Ek wil gekontroleerde swartgate skep waarin ek my afval en 'n paar politici kan ingooi", "Ek wil 'n Kaapse luiperd makmaak en aanneem", "Ek wil vir Google gaan werk" "Ek wil toesien dat elke Afrikaanse boek in die openbare domein op die internet kom, sodat almal dit gratis kan lees", "Ek wil toesien dat Afrikaanse boeke almal op Amazon verkoop word - in e-boekformaat", "Ek wil 'n wondermiddel teen kanker uitvind", "Ek wil 'n windboer word wat elektrisiteit aan medeboere en die dorp verskaf wanneer Eskom in sy moer is", "Ek wil NIE 'n sielkundige word en kantoorstoelpraatjies voer NIE", "Ek wil kunsmatige intelligensie 'n stappie nader bring aan die werklikheid", "Ek gaan elke liewe een van die versekeringsmaatskappy se telebemarkers 'n goeie nuwe jaar toewens voor ek die telefoon in sy oor neergooi"